ΓΡΑΠΤΗ ΕΡΩΤΗΣΗ E-2273/00

υποβολή: Armando Cossutta (GUE/NGL) προς την Επιτροπή

(7 Ιουλίου 2000)

Θέμα: Μεταρρύθμιση της ΚΟΑ ρυζιού

Το σχέδιο για τη μεταρρύθμιση της ΚΟΑ (κοινή οργάνωση της αγοράς) ρυζιού θα επιφέρει σημαντικές και, κατά τη γνώμη μας, επικίνδυνες καινοτομίες στη νομοθεσία περί κοινοτικών ενισχύσεων αυτής της καλλιέργειας.

Ο Επίτροπος γεωργίας και αλιείας κ. Franz Fischler κατέδειξε ορισμένες από τις βασικές γραμμές όσον αφορά τη μεταρρύθμιση, στις οποίες περιλαμβάνονται:

- η θέσπιση της παύσεως της εκμετάλλευσης του 10 % των γαιών,

- η κατάργηση της τιμής παρεμβάσεως,

- η κατάργηση της δημόσιας αποθεματοποίησης,

- η μείωση των ενισχύσεων που προβλέπει η ΚΑΠ.

Οι ανωτέρω παρεμβάσεις θα επιφέρουν σημαντική μείωση στις εκτάσεις καλλιέργειας ρυζιού δεδομένου ότι πρόκειται για εξειδικευμένη μορφή αγροτικής δραστηριότητας η οποία δεν δέχεται εύκολα το σύστημα εναλλαγής των καλλιεργειών λόγω της χρήσεως ειδικών μηχανημάτων που δεν χρησιμοποιούνται στην καλλιέργεια άλλων δημητριακών καθώς και λόγω της ιδιαίτερης μορφολογίας των καλλιεργήσιμων εδαφών.

Συνεπώς, οι παρεμβάσεις αυτές βαίνουν σαφώς εις βάρος των καλλιεργητών ρυζιού στην Κοινότητα και με τον τρόπο αυτό παρέχονται εμμέσως κίνητρα στις εισαγωγές ρυζιού από τρίτες χώρες.

Δεν θεωρεί η Επιτροπή ότι καλλιέργειες όπως αυτή του ρυζιού που έχουν μεγάλη παράδοση στην ύπαιθρο της Κοινότητας πρέπει να προστατεύονται;

Δεν θεωρεί η Επιτροπή ότι εάν οι θέσεις που λαμβάνουν παγκόσμιες οργανώσεις όπως ο ΠΟΕ δεν αντιμετωπισθούν με τα κατάλληλα επιχειρήματα θα επιφέρουν την αποδυνάμωση, αν όχι τον αφανισμό, των τυπικών παραγωγών;

Ποιο είναι το πολιτικό μήνυμα που θα δώσει η Επιτροπή όταν αμελεί και δεν προστατεύει ικανοποιητικά τις κοινοτικές παραγωγές;

Απάντηση του κ. Fischler εξ ονόματος της Επιτροπής

(15 Σεπτεμβρίου 2000)

Η ευρωπαϊκή αγορά ρυζιού εμφανίζει σοβαρή έλλειψη ισορροπίας, η οποία εκδηλώνεται από αποθέματα προϊόντων στην παρέμβαση ποσοστού σχεδόν 30 % της εσωτερικής παραγωγής, καθώς και από τιμές στην αγορά οι οποίες κινούνται διαρκώς κάτω από την τιμή παρέμβασης.

Το δημοσιονομικό κόστος που συνεπάγεται η κατάσταση αυτή είναι σημαντικό, στο μέτρο που το ρύζι στην παρέμβαση μπορεί να αλλοιωθεί ποιοτικά μετά από δύο ή τρία έτη αποθεματοποίησης.

Αφού εξέτασε προσεκτικά όλες τις δυνατές εναλλακτικές λύσεις, η Επιτροπή κατέληξε στο συμπέρασμα ότι η ενσωμάτωση του τομέα του ρυζιού στο σύστημα των αροτραίων καλλιεργειών και η κατάργηση της τιμής παρέμβασης θα επιτρέψουν την επίτευξη ισορροπίας μεταξύ προσφοράς και ζήτησης, διαφυλάσσοντας παράλληλα το εισόδημα των καλλιεργητών ρυζιού.

Καμία μείωση των ενισχύσεων δεν προβλέπεται στην πρόταση αυτή. Αντίθετα μάλιστα, οι ενισχύσεις αυτές θα αυξηθούν από το σημερινό επίπεδο των 52,65 ανά τόνο στα 63 ανά τόνο, που αντιστοιχεί στην ενίσχυση που έχει ορισθεί για τα σιτηρά από το 2001/2002.

Όσον αφορά το καθεστώς των εισαγωγών, η Επιτροπή προτίθεται να ενεργήσει στα πλαίσια τήρησης των διεθνώνποχρεώσεων που έχουν αναληφθεί σύμφωνα με τις διατάξεις της Γενικής Συμφωνίας Δασμών και Εμπορίου (GATT).

Η Επιτροπή κρίνει ότι η πρόταση αυτή θα επιτρέψει στους κοινοτικούς καλλιεργητές ρυζιού να επωφεληθούν από την εξισορρόπηση της αγοράς τηρώντας ταυτόχρονα τιςποχρεώσεις που προβλέπονται στη συμφωνία GATT για τη γεωργία.